“ออมสิน” คาด พ.ย.นี้ สรุปร่วมทุน “นอนแบงก์” ลุยจำนำทะเบียนรถ ดบ. 18% เริ่มปล่อยกู้ ปี 64
“ออมสิน” คาด พ.ย.นี้ สรุปร่วมทุน “นอนแบงก์” ลุยจำนำทะเบียนรถ ดบ. 18% เริ่มปล่อยกู้ ปี 64
“ออมสิน” คาด พ.ย.นี้ สรุปร่วมทุน “นอนแบงก์” ลุยจำนำทะเบียนรถ ดบ. 18% เริ่มปล่อยกู้ ปี 64
21 ก.ย. 2563

นายวิทัย รัตนากร ผู้อำนวยการธนาคารออมสิน กล่าวว่า ธนาคารออมสินได้ส่งหนังสือถึงนอนแบงก์ที่ทำธุรกิจสินเชื่อจำนำทะเบียนรถที่มีผลกำไรต่อเนื่อง และมีทุนจดทะเบียนไม่ต่ำกว่า 50 ล้านบาท จำนวน 25 บริษัท เพื่อให้ทำข้อเสนอกลับมาภายในเดือน ต.ค.นี้ ในการร่วมกันทำธุรกิจปล่อยสินเชื่อจำนำทะเบียนรถ ซึ่งธนาคารออมสินจะสรุปเงื่อนไขที่ดีที่สุดในการร่วมทุนเพียง 1 ราย และจะเสนอให้ที่ประชุมคณะกรรมการธนาคารพิจารณาภายในเดือน พ.ย.63 คาดว่าจะเริ่มปล่อยสินเชื่อจำนำทะเบียนรถได้ภายในไตรมาส 1/64
ทั้งนี้ การร่วมทุนดังกล่าวจะเปิดกว้าง โดยขึ้นอยู่กับนอนแบงก์จะเสนอเข้ามาว่าจะทำธุรกิจร่วมกันในลักษณะใด เช่น เป็นการร่วมทุน ตั้งบริษัทใหม่ และให้ธนาคารออมสินเข้าไปถือหุ้นไม่เกิน 49% หรือจะให้เข้าไปถือหุ้นในบริษัทผู้ร่วมทุนโดยตรงเลย โดยขณะนี้ธนาคารออมสินได้แต่งตั้งให้ธนาคารพาณิชย์รายใหญ่แห่งหนึ่ง ซึ่งมีความชำนาญเข้ามาเป็นที่ปรึกษาทางการเงิน เพื่อดูรายละเอียดในการร่วมทุนกับนอนแบงก์ เพื่อปล่อยสินเชื่อจำนำทะเบียนรถในครั้งนี้
“นอนแบงก์จะเข้าร่วมทุนกับธนาคารออมสิน สามารถขอเงินทุนจากออมสินเพื่อไปดำเนินธุรกิจได้ แต่มีเงื่อนไขว่า ต้องปล่อยกู้สินเชื่อจำนำทะเบียนรถในอัตราดอกเบี้ยไม่เกิน 18% ต่อปี ยืนยันว่าการเข้าไปร่วมทุนครั้งนี้ไม่ได้เป็นการทำลายระบบธุรกิจ แต่ต้องการเข้าไปช่วยเหลือผู้กู้ในสินเชื่อจำนำทะเบียนรถให้ได้รับดอกเบี้ยถูกลง ขณะที่นอนแบงก์ก็ยังมีกำไรอยู่ แต่อาจไม่ได้อู้ฟู่เหมือนตอนนี้” นายวิทัย กล่าว
พร้อมชี้แจงว่า การที่ธนาคารออมสินไม่ได้เข้าไปรับจำนำสินเชื่อทะเบียนรถโดยตรง เพราะสินเชื่อลักษณะนี้ไม่ต้องมีการตรวจเครดิตบูโร ซึ่งธนาคารออมสินไม่สามารถทำได้ เพราะ พ.ร.บ.ออมสิน กำหนดว่าหากเป็นหนี้เสียจะไม่สามารถขายหนี้นั้นออกไปได้ แต่การไปร่วมทุนจะสามารถทำได้ จึงเลือกวิธีการร่วมทุนกับบริษัทที่มีใบอนุญาตอยู่แล้ว มีระบบและมีความชำนาญ โดยธนาคารออมสินจะเข้าไปเสริมในเรื่องเงินทุนต้นทุนต่ำ และมีสาขาพันกว่าแห่งทั่วประเทศเป็นช่องทางในการปล่อยกู้ดังกล่าว
นายวิทัย ประเมินว่า หากธนาคารออมสินดำเนินธุรกิจปล่อยสินเชื่อจำนำทะเบียนรถแล้ว จะมีส่วนแบ่งทางการตลาดไม่ต่ำกว่า 2 หมื่นล้านบาท หรือ 10-20% ของมูลค่าตลาดสินเชื่อจำนำทะเบียนรถ ซึ่งปัจจุบันมีมูลค่า 2 แสนล้านบาท และคาดว่าออมสินจะเข้าไปมีบทบาทในการกำหนดทิศทางอัตราสินเชื่อประเภทดังกล่าวได้
โดยปัจจุบันสินเชื่อจำนำทะเบียนรถคิดอัตราดอกเบี้ยเฉลี่ยที่ 28% ต่อปี ซึ่งธนาคารออมสินพยายามดึงอัตราดอกเบี้ยตลาดลงให้เหลือไม่เกิน 18% ต่อปี หรือให้ดอกเบี้ยลดลง 10% ต่อปี และจะเน้นปล่อยสินเชื่อสำหรับกลุ่มผู้มีรายได้น้อย ที่จำนำทะเบียนรถวงเงินไม่เกิน 2 แสนบาทต่อราย แต่หากอัตราดอกเบี้ยในตลาดยังไม่ลดลงตามที่ตั้งเป้าหมาย ก็จะมีแผนในการเข้าไปดึงดอกเบี้ยในตลาดสินเชื่อจำนำทะเบียนรถให้ลดลง โดยจะปล่อยสินเชื่อต้นทุนต่ำต่อในอัตราดอกเบี้ย 3-4% เพื่อให้นอนแบงก์นำไปปล่อยสินเชื่อจำนำทะเบียนรถต่อ